CELEX: 
Language: mt
Date: 2019-10-01 00:00:00
Title: REGOLAMENT DELEGAT TAL-KUMMISSJONI (UE) .../... li jispeċifika d-dettalji tal-obbligu ta’ ħatt l-art għal ċertu tip ta’ sajd demersali fl-ilmijiet tal-Lbiċ għall-perjodu mill-2020 sal-2021

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Kif stabbilit fir-Regolament (UE) Nru 1380/2013
                  1
               , objettiv ewlieni tal-Politika Komuni tas-Sajd (il-PKS) huwa li jiġi eliminat b’mod progressiv il-qbid skartat fis-sajd kollu tal-UE. L-iskartar jikkostitwixxi ħela sostanzjali tar-riżorsi u għandu impatt negattiv fuq l-użu sostenibbli tar-riżorsi, kif ukoll fuq il-vijabbiltà ekonomika tas-sajd. Sa mill-1 ta’ Jannar 2019 l-obbligu ta’ ħatt l-art beda japplika għall-qabdiet kollha tal-ispeċijiet li għalihom hemm limiti tal-qbid fis-sajd demersali. Il-politika riveduta tipprevedi wkoll li ssir aktar reġjonalizzazzjoni sabiex ikun żgurat li r-regoli jiġu adattati għall-karatteristiċi speċifiċi ta’ kull tip ta’ sajd u ta’ kull żona tal-baħar.
            
            
               Il-PKS tipprevedi sensiela ta’ dispożizzjonijiet biex tiffaċilita l-implimentazzjoni tal-obbligu ta’ ħatt l-art. Hija tipprevedi dispożizzjonijiet ġeneriċi dwar il-flessibbiltà li l-Istati Membri jistgħu japplikaw fil-kuntest tal-ġestjoni tal-kwoti. Barra minn hekk, il-PKS tipprevedi mekkaniżmi speċifiċi tal-flessibbiltà li jridu jiġu implimentati permezz ta’ pjanijiet pluriennali jew, fin-nuqqas tat-tali pjanijiet, permezz tal-hekk imsejħa “pjanijiet għall-iskartar”. Dawn il-pjanijiet għall-iskartar huma maħsubin bħala miżura temporanja għal perjodu limitat ta’ mhux aktar minn tliet snin li jista’ jiġġedded b’perjodu ieħor ta’ tliet snin. Huma jissejsu fuq rakkomandazzjonijiet konġunti li jkunu qablu fuqhom gruppi ta’ Stati Membri mill-istess reġjun jew mill-istess baċir tal-baħar. 
            
            
               Ir-Regolament Delegat tal-Kummissjoni (UE) 2016/2374
                  2
                stabbilixxa pjan għall-iskartar għal ċertu sajd demersali fl-ilmijiet tal-Lbiċ li tħassar u ġie ssostitwit bir-Regolament Delegat tal-Kummissjoni (UE) 2018/2033
                  3
               .
            
            
               Dan l-att delegat iħassar il-pjan attwali għall-iskartar għal ċertu sajd demersali fl-ilmijiet tal-Lbiċ (ir-Regolament Delegat (UE) 2018/2033) u joħodlu postu. 
            
            
               Ir-Regolament (UE) 2019/472
                  4
               , li jistabbilixxi l-pjan ta’ ġestjoni pluriennali għall-istokkijiet mistada fl-Ilmijiet tal-Punent u fl-ilmijiet tal-madwar u għas-sajd li jisfrutta dawk l-istokkijiet, ġie adottat fl-2019 u jkopri l-istokkijiet demersali fl-ilmijiet tal-Lbiċ. 
            
            
               Għall-istokkijiet kollha tal-ispeċijiet fl-ilmijiet tal-Lbiċ li għalihom japplika l-obbligu ta’ ħatt l-art skont l-Artikolu 15(1) tar-Regolament (UE) Nru 1380/2013, l-Artikolu 13 tar-Regolament (UE) 2019/472 jagħti s-setgħa lill-Kummissjoni tadotta atti delegati skont l-Artikolu 18 ta’ dak ir-Regolament u l-Artikolu 18 tar-Regolament (UE) Nru 1380/2013 biex tissupplimenta r-Regolament (UE) 2019/472 billi tispeċifika d-dettalji ta’ dak l-obbligu kif previst fl-Artikolu 15(5)(a) sa (e) tar-Regolament (UE) Nru 1380/2013.
            
            
               Skont l-Artikolu 18 tar-Regolament (UE) Nru 1380/2013, l-att delegat propost huwa bbażat fuq ir-rakkomandazzjoni konġunta żviluppata u ppreżentata lill-Kummissjoni mill-Istati Membri kkonċernati (jiġifieri mill-Belġju, minn Spanja, minn Franza, min-Netherlands u mill-Portugall), li għandhom interess ta’ ġestjoni dirett fis-sajd rilevanti f’dan ir-reġjun.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Għall-finijiet tal-implimentazzjoni tal-approċċ reġjonalizzat, l-Istati Membri tal-ilmijiet tal-Lbiċ qablu li l-president tal-grupp, jiġifieri Spanja, għandu jibgħat rakkomandazzjoni konġunta lill-Kummissjoni. Għaldaqstant ir-rakkomandazzjoni konġunta ntbagħtet lis-servizzi tal-Kummissjoni fil-31 ta’ Mejju 2019. Fi stadju aktar tard tressqet informazzjoni addizzjonali. Wara l-valutazzjoni li għamel il-Kumitat Xjentifiku, Tekniku u Ekonomiku għas-Sajd (l-STECF), fid-9 ta’ Awwissu 2019 l-Istati Membri tal-ilmijiet tal-Lbiċ irrevedew ir-rakkomandazzjoni konġunta. Din kien fiha, fost l-oħrajn, l-elementi li ġejjin:
            
            
               ·deskrizzjoni tat-tip ta’ sajd li jkopri l-pjan għall-iskartar;
            
            
               ·emendi tal-eżenzjonijiet marbutin ma’ rata għolja ta’ sopravivenza;
            
            
               ·emendi tal-eżenzjonijiet de minimis.
            
            
               Skont il-proċedura deskritta fl-Artikolu 18 tar-Regolament (UE) Nru 1380/2013, din ir-rakkomandazzjoni konġunta ħarġet minn diskussjonijiet li l-Istati Membri tal-ilmijiet tal-Lbiċ li għandhom interess ta’ ġestjoni dirett kellhom bejniethom u tqis il-fehmiet tal-Kunsill Konsultattiv tal-Ilmijiet tal-Lbiċ (l-SWWAC) u tal-Kunsill Konsultattiv tal-Istokkijiet Pelaġiċi (il-PELAC), li jittrattaw it-tip ta’ sajd kopert mir-rakkomandazzjoni konġunta. Għal dawn l-elementi kollha, ir-rakkomandazzjoni konġunta tinkludi dokumentazzjoni ta’ sostenn li fuqha jissejsu l-eżenzjonijiet u d-dispożizzjonijiet l-oħrajn li hija tistabbilixxi.
            
            
               Ir-rakkomandazzjoni konġunta ġiet żviluppata mill-Istati Membri kkonċernati, li kkooperaw f’arranġament reġjonali u ħadmu flimkien fuq livell tekniku bil-gwida ta’ grupp ta’ livell għoli ta’ Diretturi tas-sajd u b’konsultazzjoni mill-qrib mal-partijiet interessati.
            
            
               Hija u tiġi żviluppata r-rakkomandazzjoni konġunta, ġie kkonsultat l-SWWAC b’rabta mal-miżuri previsti fiha. Barra minn hekk, il-grupp tal-Istati Membri mmira li, kemm jista’ jkun, ikollu approċċ li jkun konsistenti mal-implimentazzjoni tal-obbligu ta’ ħatt l-art f’żoni ta’ baċiri tal-baħar oħrajn, b’mod partikulari fl-ilmijiet tal-Majjistral.
            
            
               Ir-rakkomandazzjoni konġunta semmiet il-ħtieġa li ċerti qabdiet jiġu eżentati minħabba l-leġiżlazzjoni marbuta mal-prodotti tas-sajd li mhumiex tajbin għall-konsum mill-bniedem jew mill-annimali, jiġifieri r-Regolament (KE) Nru 853/2004 u r-Regolament (KE) Nru 1881/2006. Madankollu, jidher li t-tali eżenzjoni taqa’ ’l barra mill-kamp ta’ applikazzjoni tal-pjanijiet għall-iskartar skont l-Artikolu 15(5) tar-Regolament (UE) Nru 1380/2013 għar-rakkomandazzjonijiet konġunti fil-kuntest tal-Politika Komuni tas-Sajd. Għalhekk din l-eżenzjoni ma ddaħħlitx f’dan ir-Regolament.
            
            
               Ir-rakkomandazzjoni konġunta semmiet ukoll l-eżenzjoni għall-ħut li jkunu għamlulu l-ħsara l-predaturi. Madankollu, din l-eżenzjoni diġà jkopriha l-Artikolu 15(4)(d) tar-Regolament (UE) Nru 1380/2013 u m’hemmx bżonn tiġi implimentata minn att delegat.
            
         
         
            
               L-elementi kollha tar-rakkomandazzjoni konġunta li l-Istati Membri bagħtu lill-Kummissjoni li kienu marbutin mal-applikazzjoni tal-obbligu ta’ ħatt l-art għas-sajd ikkonċernat u mal-eżenzjonijiet de minimis kif ukoll mal-eżenzjonijiet marbutin ma’ rata għolja ta’ sopravivenza ġew evalwati mill-Grupp ta’ ħidma tal-esperti rilevanti tal-STECF u waqt il-laqgħa plenarja tal-STECF li saret bejn l-1 u l-5 ta’ Lulju 2019
                  5
               .
            
            
               Abbażi tal-evalwazzjoni tal-STECF u tal-Kummissjoni, u wara li ġew iċċarati ċerti punti tar-rakkomandazzjoni konġunta, il-Kummissjoni tqis li din hija konformi mal-Artikolu 15(6) tar-Regolament (UE) Nru 1380/2013 kif spjegat hawn fuq.
            
            
               Il-Kummissjoni taf li n-natura tas-sajd tista’ tinbidel maż-żmien. Għalhekk huwa importanti li wieħed jiċċara l-fatt li l-eżenzjonijiet li ngħataw qabel għad-durata ta’ pjan għall-iskartar (jiġifieri għal tliet jew għal ħames snin) mhux se jiġġeddu b’mod awtomatiku fi pjan għall-iskartar sussegwenti. Minħabba li l-kompożizzjoni tal-qabdiet, it-teknoloġija tas-sajd jew l-imġiba tas-sajd tal-flotot koperti minn eżenzjoni jistgħu jkunu nbidlu, jeħtieġ li l-STECF jerġa’ jeżamina l-eżenzjonijiet stabbiliti wara tliet jew ħames snin minn meta jkunu ngħataw oriġinarjament u li l-Istati Membri jkollhom jerġgħu jipprovdu ġustifikazzjoni u data xjentifika għar-rieżami min-naħa tal-STECF.
            
            
               3.ELEMENTI ĠURIDIĊI TAL-ATT DELEGAT
            
            
               Sommarju tal-azzjoni proposta
            
            
               L-azzjoni legali ewlenija hija l-adozzjoni ta’ miżuri li għandhom jiffaċilitaw l-implimentazzjoni tal-obbligu ta’ ħatt l-art.
            
            
               Ir-Regolament jispeċifika l-ispeċijiet u t-tipi ta’ sajd li għalihom għandhom japplikaw il-miżuri speċifiċi, jiġifieri l-eżenzjonijiet de minimis u l-eżenzjoni marbuta ma’ rata għolja ta’ sopravivenza.
            
            
               Bażi ġuridika
            
            
               L-Artikolu 13 tar-Regolament (UE) 2019/472.
            
            
               Prinċipju tas-sussidjarjetà
            
            
               Il-proposta tidħol fl-ambitu tal-kompetenza esklużiva tal-Unjoni Ewropea.
            
            
               Prinċipju tal-proporzjonalità
            
            
               Il-proposta tidħol fil-kamp ta’ applikazzjoni tas-setgħat delegati mogħtija lill-Kummissjoni bl-Artikolu 15(6) tar-Regolament (UE) Nru 1380/2013 u ma tmurx lil hinn minn dak li hu meħtieġ biex jintlaħaq l-għan ta’ dik id-dispożizzjoni.
            
            
               Għażla tal-istrument
            
            
               L-istrument propost huwa Regolament Delegat tal-Kummissjoni.
            
            
               Mezzi oħrajn ma jkunux xierqa għar-raġuni li ġejja: il-Kummissjoni ngħatat is-setgħa tadotta pjan għall-iskartar permezz ta’ atti delegati. L-Istati Membri li għandhom interess ta’ ġestjoni dirett ippreżentaw ir-rakkomandazzjoni konġunta tagħhom. Il-miżuri previsti fir-rakkomandazzjoni konġunta u mdaħħlin f’din il-proposta huma bbażati fuq l-aqwa parir xjentifiku disponibbli u jissodisfaw ir-rekwiżiti rilevanti kollha stabbiliti fl-Artikolu 18(5) tar-Regolament (UE) Nru 1380/2013.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 1.10.2019
            
            
               li jispeċifika d-dettalji tal-obbligu ta’ ħatt l-art għal ċertu tip ta’ sajd demersali fl-ilmijiet tal-Lbiċ għall-perjodu mill-2020 sal-2021
            
            
               IL-KUMMISSJONI EWROPEA,
            
         
         
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) Nru 1380/2013 tal-Parlament Ewropew u tal-Kunsill tal-11 ta’ Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE
                  6
               , u b’mod partikulari l-Artikolu 15(6) u l-Artikolu 18(1) u (3) tiegħu,
            
            
               Wara li kkunsidrat ir-Regolament (UE) 2019/472 tal-Parlament Ewropew u tal-Kunsill tad-19 ta’ Marzu 2019 li jistabbilixxi pjan pluriennali għall-istokkijiet mistada fl-Ilmijiet tal-Punent
                  7
               , u b’mod partikulari l-Artikolu 13 tiegħu,
            
            
               Billi:
            
            
               (1)Ir-Regolament (UE) Nru 1380/2013 għandu l-għan li jelimina b’mod progressiv il-qbid skartat fis-sajd kollu tal-Unjoni bl-introduzzjoni ta’ obbligu ta’ ħatt l-art għall-qabdiet ta’ speċijiet li għalihom hemm limiti tal-qbid.
            
            
               (2)L-Artikolu 9 tar-Regolament (UE) Nru 1380/2013 jipprevedi l-adozzjoni ta’ pjanijiet pluriennali li jkun fihom miżuri ta’ konservazzjoni għas-sajd li jisfrutta ċerti stokkijiet f’żona ġeografika rilevanti.
            
            
               (3)Pjanijiet pluriennali bħal dawn jispeċifikaw id-dettalji tal-implimentazzjoni tal-obbligu ta’ ħatt l-art u jistgħu jagħtu s-setgħa lill-Kummissjoni tkompli tispeċifika dawk id-dettalji abbażi ta’ rakkomandazzjonijiet konġunti żviluppati mill-Istati Membri.
            
            
               (4)Fid-19 ta’ Marzu 2019, il-Parlament Ewropew u l-Kunsill adottaw ir-Regolament (UE) 2019/472
                  8
                li jistabbilixxi pjan pluriennali għall-istokkijiet mistada fl-Ilmijiet tal-Punent u għas-sajd li jisfrutta dawk l-istokkijiet. L-Artikolu 13 ta’ dak ir-Regolament jagħti s-setgħa lill-Kummissjoni tadotta atti delegati sabiex tissupplimenta lil dan ir-Regolament billi tispeċifika d-dettalji tal-obbligu ta’ ħatt l-art għall-istokkijiet kollha tal-ispeċijiet fl-Ilmijiet tal-Punent li għalihom japplika l-obbligu ta’ ħatt l-art skont l-Artikolu 15(1) tar-Regolament (UE) Nru 1380/2013, kif previst fl-Artikolu 15(5)(a) sa (e) ta’ dak ir-Regolament, abbażi ta’ rakkomandazzjonijiet konġunti żviluppati mill-Istati Membri.
            
            
               (5)Il-Belġju, Spanja, Franza, in-Netherlands u l-Portugall għandhom interess ta’ ġestjoni dirett fis-sajd fl-ilmijiet tal-Lbiċ. Permezz tar-Regolament Delegat (UE) 2016/2374
                  9
               , il-Kummissjoni stabbiliet pjan għall-iskartar għal ċertu sajd demersali fl-ilmijiet tal-Lbiċ li tħassar u ġie ssostitwit bir-Regolament Delegat tal-Kummissjoni (UE) 2018/2033
                  10
                wara rakkomandazzjoni konġunta li l-Belġju, Spanja, Franza, in-Netherlands u l-Portugall bagħtu fl-2018. 
            
            
               (6)Fil-31 ta’ Mejju 2019, il-Belġju, Spanja, Franza, in-Netherlands u l-Portugall bagħtu rakkomandazzjoni konġunta ġdida lill-Kummissjoni wara li kkonsultaw lill-Kunsill Konsultattiv tal-Ilmijiet tal-Lbiċ u lill-Kunsill Konsultattiv tal-Istokkijiet Pelaġiċi, li mbagħad ġiet emendata fid-9 ta’ Awwissu 2019. Inkisbu kontributi xjentifiċi mingħand il-korpi xjentifiċi rilevanti li ġew evalwati mill-Kumitat Xjentifiku, Tekniku u Ekonomiku għas-Sajd (l-STECF)
                  11
               . Il-Kummissjoni bagħtet il-miżuri kkonċernati lill-grupp ta’ esperti magħmul mit-28 Stat Membru u mill-Parlament Ewropew bħala osservatur, għal konsultazzjoni bil-miktub min-naħa tagħhom.
            
            
               (7)Ir-Regolament Delegat (UE) 2018/2033 kien fih eżenzjoni mill-obbligu ta’ ħatt l-art għall-iskampu li jinqabad bix-xbieki tat-tkarkir tal-qiegħ fis-subżoni 8 u 9 tal-Kunsill Internazzjonali għall-Esplorazzjoni tal-Baħar (l-ICES) u għall-paġella l-ħamra li tinqabad bl-irkaptu artiġjanali “voracera” fid-diviżjoni 9a tal-ICES, minħabba li l-evidenza xjentifika eżistenti kienet tindika rati possibbilment għoljin ta’ sopravivenza, filwaqt li jitqiesu l-karatteristiċi tal-irkaptu li jintuża biex tiġi mistada dik l-ispeċi, il-prattiki tas-sajd u l-ekosistema. Fl-evalwazzjoni tiegħu
                  12
               , l-STECF ikkonkluda li l-aħħar esperimenti u studji li twettqu bejn l-2016 u l-2018 juru li r-rati ta’ sopravivenza tal-iskampu kienu fil-firxa tar-rata ta’ sopravivenza li kienet ġiet innutata fil-valutazzjonijiet ta’ qabel. L-Istati Membri bagħtu l-evidenza biex juru r-rati ta’ sopravivenza tal-qbid skartat tal-paġella l-ħamra lill-STECF, li kkonkluda
                  13
                li l-eżenzjoni kienet iġġustifikata sewwa. Għalhekk, minħabba li ċ-ċirkustanzi ma nbidlux, jenħtieġ li dawk l-eżenzjonijiet marbutin ma’ rata għolja ta’ sopravivenza jinżammu fil-pjan għall-iskartar għal ċertu sajd demersali fl-ilmijiet tal-Lbiċ għall-perjodu mill-2020 sal-2021.
            
            
               (8)Ir-Regolament Delegat (UE) 2018/2033 ta eżenzjoni marbuta ma’ rata għolja ta’ sopravivenza għar-rebekkini u għar-raj li jinqabdu b’kull tip ta’ rkaptu fis-subżoni 8 u 9 tal-ICES, sakemm tintbagħat evidenza xjentifika ddettaljata dwar ir-rati ta’ sopravivenza għas-segmenti kollha tal-flotta u għall-kombinazzjonijiet kollha tal-irkaptu, taż-żoni u tal-ispeċijiet. L-STECF iqis li l-Istati Membri ġabru informazzjoni dwar il-vitalità li tipprovdi ċerta indikazzjoni dwar ir-rata ta’ sopravivenza
                  14
               , iżda li hemm bżonn ta’ iktar dettalji. Sabiex tinġabar id-data rilevanti, jeħtieġ li s-sajd jitkompla.  Għalhekk l-eżenzjoni tista’ tingħata, iżda l-Istati Membri jenħtieġ li jkollhom l-obbligu jippreżentaw id-data rilevanti li tippermetti lill-STECF jivvaluta bis-sħiħ il-ġustifikazzjoni u li tippermetti lill-Kummissjoni twettaq rieżami. Jenħtieġ li, sal-1 ta’ Mejju ta’ kull sena, l-Istati Membri li għandhom interess ta’ ġestjoni dirett jibagħtu l-affarijiet li ġejjin: (a) pjan direzzjonali żviluppat biex iżid is-sopravivenza u biex jimla l-lakuni fid-data identifikati mill-STECF, li jrid jiġi vvalutat kull sena mill-STECF, u (b) rapporti annwali dwar il-progress li jkun sar b’rabta mal-programmi marbutin mar-rata ta’ sopravivenza u dwar kull modifika jew aġġustament li jkun sar fihom.
            
            
               (9)Meta kienu qed jitqiesu r-rati ta’ sopravivenza tar-rebekkini u tar-raj, instab li r-raja kukù (Leucoraja naevus) kellhom rata ta’ sopravivenza li kienet ħafna iktar baxxa minn dik ta’ speċijiet oħrajn. Barra minn hekk, jidher li l-fehim xjentifiku dwar ix-xejra ta’ sopravivenza ta’ dik l-ispeċi huwa inqas robust. L-Istati Membri bagħtu evidenza dwar il-vitalità tar-raja kukù u dwar ir-rati ta’ sopravivenza tal-qbid skartat direttament ta’ din l-ispeċi. L-STECF eżamina dik l-evidenza u kkonkluda
                  15
                li d-data turi li l-vitalità tar-raja kukù hija varjabbli iżda li din id-data mhix rappreżentattiva tal-kundizzjonijiet tas-sajd kummerċjali u ma teskludix li r-rata ta’ sopravivenza tar-raja kukù hija qrib iż-żero. Għalhekk jenħtieġ li dik l-eżenzjoni tingħata għal sentejn biss għar-raja kukù li tinqabad bil-pariti fis-subżoni 8 u 9 tal-ICES u għal sena għar-raja kukù li tinqabad bix-xbieki tat-tkarkir fis-subżona 8 tal-ICES. Jenħtieġ li r-riżultati tal-istudji li għaddejjin bħalissa u tal-miżuri mtejba ta’ sopravivenza jiġu żviluppati b’urġenza u jingħataw lill-STECF għall-valutazzjoni tiegħu malajr kemm jista’ jkun u sa mhux aktar tard mill-1 ta’ Mejju 2020 għar-raja kukù li tinqabad bix-xbieki tat-tkarkir fis-subżona 8 tal-ICES u sa mhux aktar tard mill-1 ta’ Mejju ta’ kull sena għar-raja kukù li tinqabad bil-pariti fis-subżoni 8 u 9 tal-ICES.
            
            
               (10)Ir-Regolament Delegat (UE) 2018/2033 kien fih eżenzjonijiet de minimis mill-obbligu ta’ ħatt l-art skont l-Artikolu 15(5)(c) tar-Regolament (UE) Nru 1380/2013 għal-lingwata komuni li tinqabad bix-xbieki tat-tkarkir bi travu u bix-xbieki tat-tkarkir tal-qiegħ fid-diviżjonijiet 8a u 8b tal-ICES u għal-lingwata komuni li tinqabad bil-pariti u bl-għeżula fid-diviżjonijiet 8a u 8b tal-ICES. L-STECF eżamina l-evidenza li l-Istati Membri bagħtu għal dawk l-eżenzjonijiet
                  16
               . L-STECF ikkonkluda li r-rakkomandazzjoni konġunta kien fiha argumenti raġunati li juru d-diffikultà biex tiżdied is-selettività u l-ispejjeż sproporzjonati tal-immaniġġjar tal-qabdiet mhux mixtieqa. Għalhekk, minħabba li ċ-ċirkustanzi ma nbidlux, jenħtieġ li l-eżenzjonijiet de minimis jinżammu fil-pjan għall-iskartar għal ċertu sajd demersali fl-ilmijiet tal-Lbiċ għall-perjodu mill-2020 sal-2021.
            
            
               (11)Ir-Regolament Delegat (UE) 2018/2033 kien fih eżenzjoni de minimis provviżorja mill-obbligu ta’ ħatt l-art skont l-Artikolu 15(5)(c) tar-Regolament (UE) Nru 1380/2013 għall-merluzz li jinqabad bix-xbieki tat-tkarkir u bit-tartaruni fis-subżoni 8 u 9 tal-ICES. L-STECF eżamina l-evidenza li l-Istati Membri bagħtu fir-rakkomandazzjoni konġunta l-ġdida għal dik l-eżenzjoni u kkonkluda
                  17
                li l-provi tas-selettività ma identifikawx apparat iktar selettiv disponibbli f’dan l-istadju. L-STECF innota li l-informazzjoni disponibbli turi żieda sostanzjali fl-ispiża biex jiġu mmaniġġjati l-qabdiet mhux mixtieqa. L-Istati Membri qed iwettqu studju addizzjonali dwar l-ispejjeż sproporzjonati, fosthom għall-qabdiet tal-merluzz. Sabiex tinġabar id-data rilevanti, jeħtieġ li s-sajd jitkompla. Għalhekk l-eżenzjoni tista’ tingħata, iżda l-Istati Membri jenħtieġ li jkollhom l-obbligu jippreżentaw id-data rilevanti li tippermetti lill-STECF jivvaluta bis-sħiħ il-ġustifikazzjoni u li tippermetti lill-Kummissjoni twettaq rieżami. Jenħtieġ li l-Istati Membri kkonċernati jwettqu provi addizzjonali u jipprovdu informazzjoni malajr kemm jista’ jkun u sa mhux aktar tard mill-1 ta’ Mejju ta’ kull sena għall-valutazzjoni min-naħa tal-STECF.
            
            
               (12)Ir-rakkomandazzjoni konġunta l-ġdida tissuġġerixxi estensjoni tal-eżenzjoni marbuta ma’ rata għolja ta’ sopravivenza għall-paġella l-ħamra li tinqabad bis-snanar u bil-lenzi fis-subżona 8 tal-ICES u fid-diviżjoni 9a tal-ICES, minbarra eżenzjoni eżistenti għal dik l-ispeċi fis-subżona 10 tal-ICES. L-Istati Membri pprovdew evidenza xjentifika biex juru r-rati għoljin ta’ sopravivenza tal-paġella l-ħamra fis-subżona 8 tal-ICES u fid-diviżjoni 9a tal-ICES f’dak it-tip ta’ sajd. L-evidenza addizzjonali dwar ir-rati ta’ sopravivenza fis-subżona 8 tal-ICES u fid-diviżjoni 9a tal-ICES intbagħtet lill-STECF, li kkonkluda
                  18
                li l-metodu li ntuża kien fih limitazzjonijiet, b’mod partikulari f’dak li għandu x’jaqsam mal-inklużjoni ta’ perjodu qasir ta’ monitoraġġ, li x’aktarx kienu se jwasslu għal stimi għoljin wisq tar-rati ta’ sopravivenza. Hemm bżonn ta’ iktar studji biex jinħolqu stimi sodi dwar ir-rati ta’ sopravivenza. Għalhekk l-eżenzjoni tista’ tingħata, iżda l-Istati Membri jenħtieġ li jkollhom l-obbligu jippreżentaw id-data rilevanti li tippermetti lill-STECF jivvaluta bis-sħiħ il-ġustifikazzjoni u li tippermetti lill-Kummissjoni twettaq rieżami. Jenħtieġ li, sal-1 ta’ Mejju ta’ kull sena, l-Istati Membri li għandhom interess ta’ ġestjoni dirett jibagħtu l-affarijiet li ġejjin: (a) rapporti annwali dwar il-progress li jkun sar b’rabta mal-programmi marbutin mar-rata ta’ sopravivenza u dwar kull modifika jew aġġustament li jkun sar fihom, li jridu jiġu vvalutati kull sena mill-STECF.
            
            
               (13)Ir-Regolament Delegat (UE) 2018/2033 kien fih eżenzjoni de minimis għall-fonsa l-ħamra li tinqabad bis-snanar u bil-lenzi fis-subżona 10 tal-ICES. L-STECF eżamina l-evidenza li bagħtu l-Istati Membri u kkonkluda
                  19
                li l-informazzjoni pprovduta kien fiha argumenti raġunati li juru li huwa diffiċli jinkiseb iktar titjib fis-selettività jew li dan se jwassal għal spejjeż sproporzjonati biex jiġu mmaniġġjati l-qabdiet mhux mixtieqa. Minħabba li ċ-ċirkustanzi ma nbidlux, huwa xieraq li dawk l-eżenzjonijiet de minimis jiddaħħlu fil-pjan għall-iskartar il-ġdid għall-2020 sal-2021.
            
            
               (14)Ir-rakkomandazzjoni konġunta l-ġdida fiha eżenzjonijiet de minimis għal dawn li ġejjin:
            
            
               –għas-sawrell li jinqabad bix-xbieki tat-tkarkir u bit-tartaruni fis-subżoni 8 u 9 tal-ICES;
            
            
               –għas-sawrell li jinqabad bl-għeżula fis-subżoni 8 u 9 tal-ICES u fiż-żoni 34.1.1, 34.1.2 u 34.2.0 tal-Kumitat tas-Sajd għall-Atlantiku Ċentrali tal-Lvant (is-CECAF);
            
         
         
            
               –għall-kavalli li jinqabdu bix-xbieki tat-tkarkir u bit-tartaruni fis-subżoni 8 u 9 tal-ICES;
            
            
               –għall-kavalli li jinqabdu bl-għeżula fis-subżoni 8 u 9 tal-ICES u fiż-żoni 34.1.1, 34.1.2 u 34.2.0 tas-CECAF;
            
            
               –għall-megrims li jinqabdu bix-xbieki tat-tkarkir u bit-tartaruni fis-subżoni 8 u 9 tal-ICES;
            
            
               –għall-megrims li jinqabdu bl-għeżula fis-subżoni 8 u 9 tal-ICES;
            
            
               –għall-barbun tat-tbajja’ li jinqabad bix-xbieki tat-tkarkir u bit-tartaruni fis-subżoni 8 u 9 tal-ICES;
            
            
               –għall-barbun tat-tbajja’ li jinqabad bl-għeżula fis-subżoni 8 u 9 tal-ICES;
            
            
               –għall-petriċa li tinqabad bix-xbieki tat-tkarkir u bit-tartaruni fis-subżoni 8 u 9 tal-ICES;
            
            
               –għall-petriċa li tinqabad bl-għeżula fis-subżoni 8 u 9 tal-ICES;
            
            
               –għall-merlangu li jinqabad bix-xbieki tat-tkarkir u bit-tartaruni fis-subżona 8 tal-ICES;
            
            
               –għall-merlangu li jinqabad bl-għeżula fis-subżona 8 tal-ICES;
            
            
               –għall-pollakkju li jinqabad bix-xbieki tat-tkarkir u bit-tartaruni fis-subżoni 8 u 9 tal-ICES;
            
            
               –għall-pollakkju li jinqabad bl-għeżula fis-subżoni 8 u 9 tal-ICES.
            
            
               (15)L-STECF eżamina l-evidenza li l-Istati Membri bagħtu dwar l-eżenzjonijiet de minimis il-ġodda għas-sawrell u għall-kavalli li jinqabdu bix-xbieki tat-tkarkir u bit-tartaruni fis-subżoni 8 u 9 tal-ICES u kkonkluda
                  20
                li l-provi rilevanti ma wrewx li setgħu jitnaqqsu l-qabdiet inċidentali. L-STECF innota li l-Istati Membri kienu ppjanaw iktar xogħol biex jappoġġaw l-eżenzjonijiet abbażi tal-ispejjeż sproporzjonati tal-immaniġġjar. Minħabba li diffiċli tinkiseb is-selettività, l-eżenzjoni għal dak it-tip ta’ sajd tista’ tingħata għal sena u jenħtieġ li l-Istati Membri jkollhom l-obbligu jippreżentaw id-data rilevanti li tippermetti lill-STECF jivvaluta bis-sħiħ il-ġustifikazzjoni u li tippermetti lill-Kummissjoni twettaq rieżami. Jenħtieġ li l-Istati Membri kkonċernati jwettqu provi addizzjonali u jipprovdu informazzjoni malajr kemm jista’ jkun u sa mhux aktar tard mill-1 ta’ Mejju 2020 għall-valutazzjoni min-naħa tal-STECF. Għalhekk jenħtieġ li dawk l-eżenzjonijiet jiġu applikati b’mod provviżorju sal-31 ta’ Diċembru 2020.
            
            
               (16)L-STECF eżamina l-evidenza li l-Istati Membri bagħtu dwar l-eżenzjonijiet de minimis il-ġodda għall-megrim, għall-barbun tat-tbajja’, għall-petriċa, għall-merlangu u għall-pollakkju li jinqabdu bix-xbieki tat-tkarkir u bit-tartaruni fis-subżoni 8 u 9 tal-ICES u kkonkluda
                  21
                li studju Spanjol dwar l-ispejjeż sproporzjonati tal-immaniġġjar, ladarba jitlesta, jista’ jipprovdi evidenza addizzjonali li tkun tappoġġa l-eżenzjoni għall-petriċa u għall-megrim. L-STECF innota li jenħtieġ li l-Istati Membri jintrabtu li jwettqu iktar xogħol biex jiġġustifikaw l-eżenzjonijiet għall-merlangu u għall-pollakkju. Minħabba li diffiċli tinkiseb is-selettività, l-eżenzjonijiet jistgħu jingħataw għal sena, iżda l-Istati Membri jenħtieġ li jkollhom l-obbligu jippreżentaw id-data rilevanti li tippermetti lill-STECF jivvaluta bis-sħiħ il-ġustifikazzjoni u li tippermetti lill-Kummissjoni twettaq rieżami. Jenħtieġ li l-Istati Membri kkonċernati jwettqu provi addizzjonali u jipprovdu informazzjoni malajr kemm jista’ jkun u sa mhux aktar tard mill-1 ta’ Mejju 2020 għall-valutazzjoni min-naħa tal-STECF. Għalhekk jenħtieġ li dawk l-eżenzjonijiet jiġu applikati b’mod provviżorju sal-31 ta’ Diċembru 2020.
            
            
               (17)L-STECF eżamina l-evidenza li l-Istati Membri bagħtu dwar l-eżenzjonijiet de minimis il-ġodda għas-sawrell u għall-kavalli li jinqabdu bl-għeżula fis-subżoni 8 u 9 tal-ICES u fiż-żoni 34.1.1, 34.1.2 u 34.2.0 tas-CECAF u kkonkluda
                  22
                li l-informazzjoni dwar id-diffikultajiet biex tittejjeb is-selettività hija kredibbli minħabba n-natura tas-sajd. L-STECF innota li għaddej studju dwar l-ispejjeż sproporzjonati fis-sajd Spanjol bl-għeżula u li jenħtieġ li dan jiġi vvalutat ladarba jitlesta. Minħabba li diffiċli tinkiseb is-selettività, l-eżenzjonijiet għal dak it-tip ta’ sajd jistgħu jingħataw għal sena u jenħtieġ li l-Istati Membri jkollhom l-obbligu jippreżentaw id-data rilevanti li tippermetti lill-STECF jivvaluta bis-sħiħ il-ġustifikazzjoni ta’ dawk l-eżenzjonijiet u li tippermetti lill-Kummissjoni twettaq rieżami. Jenħtieġ li l-Istati Membri kkonċernati jwettqu provi addizzjonali u jipprovdu informazzjoni malajr kemm jista’ jkun u sa mhux aktar tard mill-1 ta’ Mejju 2020 għall-valutazzjoni min-naħa tal-STECF. Għalhekk jenħtieġ li dawk l-eżenzjonijiet jiġu applikati b’mod provviżorju sal-31 ta’ Diċembru 2020.
            
            
               (18)L-STECF eżamina l-evidenza li l-Istati Membri bagħtu dwar l-eżenzjonijiet de minimis il-ġodda għall-megrim, għall-barbun tat-tbajja’, għall-petriċa, għall-merlangu u għall-pollakkju li jinqabdu bl-għeżula fis-subżoni 8 u 9 tal-ICES u kkonkluda
                  23
                li ma ġietx ikkwantifikata l-iskala potenzjali tat-telf kummerċjabbli li jkun hemm minn żieda fis-selettività f’dan it-tip ta’ sajd u li mhuwiex ċar kif dik l-iskala potenzjali tkun tvarja minn tip ta’ sajd partikulari bl-għeżula għal ieħor. L-STECF innota li jenħtieġ li l-Istati Membri jipprovdu informazzjoni speċifika għal kull tip ta’ sajd bl-għeżula kkonċernat. Minħabba li diffiċli tinkiseb is-selettività, dawk l-eżenzjonijiet jistgħu jingħataw għal sena, iżda l-Istati Membri jenħtieġ li jkollhom l-obbligu jippreżentaw id-data rilevanti li tippermetti lill-STECF jivvaluta bis-sħiħ il-ġustifikazzjoni u li tippermetti lill-Kummissjoni twettaq rieżami. Jenħtieġ li l-Istati Membri kkonċernati jwettqu provi addizzjonali u jipprovdu informazzjoni malajr kemm jista’ jkun u sa mhux aktar tard mill-1 ta’ Mejju 2020 għall-valutazzjoni min-naħa tal-STECF. Għalhekk jenħtieġ li dawk l-eżenzjonijiet jiġu applikati b’mod provviżorju sal-31 ta’ Diċembru 2020.
            
            
               (19)Sabiex jiġu żgurati stimi affidabbli tal-livelli ta’ skartar biex jiġu stabbiliti l-qabdiet totali permissibbli (it-TACs), jenħtieġ li, fil-każijiet fejn l-eżenzjoni de minimis tkun ibbażata fuq l-estrapolazzjoni ta’ sitwazzjonijiet b’data limitata u informazzjoni parzjali dwar il-flotot, l-Istati Membri jipprovdu data preċiża u verifikabbli għall-flotta kollha koperta minn dik l-eżenzjoni.
            
            
               (20)Il-miżuri li ġew issuġġeriti fir-rakkomandazzjoni konġunta l-ġdida huma skont l-Artikolu 15(4), l-Artikolu 15(5)(c) u l-Artikolu 18(3) tar-Regolament (UE) Nru 1380/2013 u b’hekk jistgħu jiddaħħlu f’dan ir-Regolament.
            
            
               (21)Skont l-Artikolu 18 tar-Regolament (UE) Nru 1380/2013, il-Kummissjoni qieset kemm il-valutazzjoni tal-STECF u kemm il-ħtieġa li l-Istati Membri jiżguraw l-implimentazzjoni sħiħa tal-obbligu ta’ ħatt l-art. F’diversi każijiet, hemm bżonn titkompla l-attività tas-sajd u titkompla tinġabar id-data biex ikunu jistgħu jiġu indirizzati l-kummenti tal-STECF. F’dawk il-każijiet, huwa xieraq li jittieħed approċċ pragmatiku u prudenti għall-ġestjoni tas-sajd billi jingħataw eżenzjonijiet fuq bażi temporanja. Jekk ma jingħatawx it-tali eżenzjonijiet, ma tkunx tista’ tinġabar id-data li hija essenzjali għall-ġestjoni xierqa u infurmata tal-qbid skartat bil-għan li jiġi implimentat bis-sħiħ l-obbligu ta’ ħatt l-art.
            
            
               (22)Għalhekk jenħtieġ li r-Regolament Delegat (UE) 2018/2033 jitħassar u li dan jiġi ssostitwit b’Regolament ġdid.
            
         
         
            
               (23)Billi l-miżuri previsti f’dan ir-Regolament għandhom impatt dirett fuq l-attivitajiet ekonomiċi marbutin mal-istaġun tas-sajd tal-bastimenti tal-Unjoni u fuq l-ippjanar tiegħu, jenħtieġ li dan ir-Regolament jidħol fis-seħħ minnufih wara li jiġi ppubblikat. Jenħtieġ li dan jibda japplika mill-1 ta’ Jannar 2020,
            
            
               ADOTTAT DAN IR-REGOLAMENT:
            
            
               Artikolu 1
               Implimentazzjoni tal-obbligu ta’ ħatt l-art 
            
            
               Fis-subżoni 8, 9 u 10 tal-ICES u fiż-żoni 34.1.1, 34.1.2 u 34.2.0 tas-CECAF, l-obbligu ta’ ħatt l-art previst fl-Artikolu 15(1) tar-Regolament (UE) Nru 1380/2013 għandu japplika għall-ispeċijiet demersali skont dan ir-Regolament għall-perjodu mill-2020 sal-2021.
            
            
               Artikolu 2
               Definizzjonijiet
            
            
               “Voracera” tfisser xlief bis-sunnara mekkanizzat, iddisinjat u mibni lokalment, li jintuża mill-flotta tas-sajd artiġjanali li tistad għall-paġella l-ħamra fin-Nofsinhar ta’ Spanja fid-diviżjoni 9a tal-ICES.
            
            
               Artikolu 3
               Eżenzjoni marbuta ma’ rata għolja ta’ sopravivenza għall-iskampu
            
            
               1.L-eżenzjoni mill-obbligu ta’ ħatt l-art għall-ispeċijiet li għalihom l-evidenza xjentifika turi rati għoljin ta’ sopravivenza, kif previst fl-Artikolu 15(4)(b) tar-Regolament (UE) Nru 1380/2013, għandha tapplika għall-iskampu (Nephrops norvegicus) li jinqabad fis-subżoni 8 u 9 tal-ICES bix-xbieki tat-tkarkir tal-qiegħ (bil-kodiċijiet tal-irkaptu
                  24
                OTB, OTT, PTB, TBN, TBS, TB, TBB, OT, PT u TX). 
            
            
               2.Meta l-iskampu li jinqabad fil-każijiet imsemmijin fil-paragrafu 1 ikun qed jiġi skartat, dan għandu jinħeles minnufih fiż-żona fejn ikun inqabad.
            
            
               Artikolu 4
               Eżenzjoni marbuta ma’ rata għolja ta’ sopravivenza għar-rebekkini u għar-raj
            
            
               1.L-eżenzjoni mill-obbligu ta’ ħatt l-art għall-ispeċijiet li għalihom l-evidenza xjentifika turi rati għoljin ta’ sopravivenza, kif previst fl-Artikolu 15(4)(b) tar-Regolament (UE) Nru 1380/2013, għandha tapplika għar-rebekkini u għar-raj (Rajiformes) li jinqabdu b’kull tip ta’ rkaptu fis-subżoni 8 u 9 tal-ICES. 
            
            
               2.Meta jkunu qed jiġu skartati r-rebekkini u r-raj fil-każijiet imsemmijin fil-paragrafu 1, dawn għandhom jinħelsu minnufih.
            
            
               3.L-Istati Membri li għandhom interess ta’ ġestjoni dirett għandhom jibagħtu informazzjoni xjentifika addizzjonali li tappoġġa l-eżenzjoni stabbilita fil-paragrafu 1 malajr kemm jista’ jkun iżda mhux aktar tard mill-1 ta’ Mejju ta’ kull sena. Il-Kumitat Xjentifiku, Tekniku u Ekonomiku għas-Sajd għandu jivvaluta dik l-informazzjoni xjentifika sal-31 ta’ Lulju ta’ kull sena.
            
            
               4.L-eżenzjoni msemmija fil-paragrafu 1 għandha tapplika:
            
            
               –sal-31 ta’ Diċembru 2021 għar-raja kukù li tinqabad bil-pariti fis-subżoni 8 u 9 tal-ICES. L-Istati Membri li għandhom interess ta’ ġestjoni dirett għandhom jibagħtu informazzjoni xjentifika addizzjonali li tappoġġa din l-eżenzjoni għar-raja kukù li tinqabad bil-pariti malajr kemm jista’ jkun iżda mhux aktar tard mill-1 ta’ Mejju ta’ kull sena. Il-Kumitat Xjentifiku, Tekniku u Ekonomiku għas-Sajd għandu jivvaluta dik l-informazzjoni xjentifika sal-31 ta’ Lulju ta’ kull sena;
            
            
               –sal-31 ta’ Diċembru 2020 biss għar-raja kukù li tinqabad bix-xbieki tat-tkarkir fis-subżona 8 tal-ICES. L-Istati Membri li għandhom interess ta’ ġestjoni dirett għandhom jibagħtu informazzjoni xjentifika addizzjonali li tappoġġa din l-eżenzjoni għar-raja kukù li tinqabad bix-xbieki tat-tkarkir tal-qiegħ malajr kemm jista’ jkun iżda mhux aktar tard mill-1 ta’ Mejju 2020. Il-Kumitat Xjentifiku, Tekniku u Ekonomiku għas-Sajd għandu jivvaluta dik l-informazzjoni xjentifika sal-31 ta’ Lulju 2020. 
            
            
               Artikolu 5
               Eżenzjoni marbuta ma’ rata għolja ta’ sopravivenza għall-paġella l-ħamra
            
            
               1.L-eżenzjoni mill-obbligu ta’ ħatt l-art għall-ispeċijiet li għalihom l-evidenza xjentifika turi rati għoljin ta’ sopravivenza, kif previst fl-Artikolu 15(4)(b) tar-Regolament (UE) Nru 1380/2013, għandha tapplika għall-paġella l-ħamra (Pagellus bogaraveo) li tinqabad bl-irkaptu artiġjanali “voracera” fid-diviżjoni 9a tal-ICES u għall-paġella l-ħamra (Pagellus bogaraveo) li tinqabad bis-snanar u bil-lenzi (bil-kodiċijiet tal-irkaptu LHP, LHM, LLS u LLD) fis-subżoni 8 u 10 tal-ICES u fid-diviżjoni 9a tal-ICES.
            
            
               2.L-Istati Membri li għandhom interess ta’ ġestjoni dirett għandhom jibagħtu informazzjoni xjentifika addizzjonali li tappoġġa l-eżenzjoni stabbilita fil-paragrafu 1 għall-paġella l-ħamra li tinqabad bis-snanar u bil-lenzi fis-subżoni 8 u 10 tal-ICES u fid-diviżjoni 9a tal-ICES malajr kemm jista’ jkun iżda mhux aktar tard mill-1 ta’ Mejju ta’ kull sena. Sal-31 ta’ Lulju ta’ kull sena, il-Kumitat Xjentifiku, Tekniku u Ekonomiku għas-Sajd għandu jivvaluta l-informazzjoni xjentifika li tkun ingħatat.
            
            
               3.Meta l-paġella l-ħamra li tinqabad fil-każijiet imsemmijin fil-paragrafu 1 tkun qed tiġi skartata, din għandha tinħeles minnufih.
            
         
         
            
               Artikolu 6
               Eżenzjonijiet de minimis
            
            
               1.B’deroga mill-Artikolu 15(1) tar-Regolament (UE) Nru 1380/2013, jistgħu jiġu skartati l-kwantitajiet li ġejjin skont l-Artikolu 15(5)(c) ta’ dak ir-Regolament:
            
            
               (a)għall-merluzz (Merluccius merluccius), sa ammont massimu ta’ 5 % tal-qabdiet annwali totali ta’ dik l-ispeċi minn bastimenti li jużaw ix-xbieki tat-tkarkir u t-tartaruni (bil-kodiċijiet tal-irkaptu OTT, OTB, PTB, OT, PT, TBN, TBS, TX, SSC, SPR, TB, SDN, SX u SV) fis-subżoni 8 u 9 tal-ICES.
            
            
               L-Istati Membri li għandhom interess ta’ ġestjoni dirett għandhom jibagħtu informazzjoni xjentifika addizzjonali li tappoġġa din l-eżenzjoni malajr kemm jista’ jkun iżda mhux aktar tard mill-1 ta’ Mejju 2020. Il-Kumitat Xjentifiku, Tekniku u Ekonomiku għas-Sajd għandu jivvaluta dik l-informazzjoni xjentifika sal-31 ta’ Lulju ta’ kull sena;
            
            
               (b)għal-lingwata komuni (Solea solea), sa ammont massimu ta’ 5 % tal-qabdiet annwali totali ta’ dik l-ispeċi minn bastimenti li jużaw ix-xbieki tat-tkarkir bi travu u x-xbieki tat-tkarkir tal-qiegħ (bil-kodiċijiet tal-irkaptu OTB, OTT, PTB, TBN, TBS, TBB, OT, PT u TX) fid-diviżjonijiet 8a u 8b tal-ICES;
            
            
               (c)għal-lingwata komuni (Solea solea), sa ammont massimu ta’ 3 % tal-qabdiet annwali totali ta’ dik l-ispeċi minn bastimenti li jużaw il-pariti u l-għeżula (bil-kodiċijiet tal-irkaptu GNS, GN, GND, GNC, GTN, GTR u GEN) fid-diviżjonijiet 8a u 8b tal-ICES;
            
            
               (d)għall-fonsa l-ħamra (Beryx spp.), sa ammont massimu ta’ 5 % tal-qabdiet annwali totali ta’ dik l-ispeċi minn bastimenti li jużaw is-snanar u l-lenzi (bil-kodiċijiet tal-irkaptu LHP, LHM, LLS u LLD) fis-subżona 10 tal-ICES;
            
            
               (e)għas-sawrell (Trachurus spp.), sa ammont massimu ta’ 7 % fl-2020 tal-qabdiet annwali totali tas-sawrell minn bastimenti li jużaw ix-xbieki tat-tkarkir bi travu, ix-xbieki tat-tkarkir tal-qiegħ u t-tartaruni (bil-kodiċijiet tal-irkaptu OTB, OTT, PTB, TBN, TBS, TBB, OT, PT, TX, SSC, SPR, SDN, SX u SV) fis-subżoni 8 u 9 tal-ICES;
            
            
               (f)għas-sawrell (Trachurus spp.), sa ammont massimu ta’ 3 % fl-2020 tal-qabdiet annwali totali tas-sawrell minn bastimenti li jużaw l-għeżula (bil-kodiċijiet tal-irkaptu GNS, GND, GNC, GTR u GTN) fis-subżoni 8, 9 u 10 tal-ICES u fiż-żoni 34.1.1, 34.1.2 u 34.2.0 tas-CECAF;
            
            
               (g)għall-kavalli (Scomber scombrus), sa ammont massimu ta’ 7 % fl-2020 tal-qabdiet annwali totali ta’ dik l-ispeċi minn bastimenti li jużaw ix-xbieki tat-tkarkir bi travu, ix-xbieki tat-tkarkir tal-qiegħ u t-tartaruni (bil-kodiċijiet tal-irkaptu OTB, OTT, PTB, TBN, TBS, TBB, OT, PT, TX, SSC, SPR, SDN, SX u SV) fis-subżoni 8 u 9 tal-ICES;
            
            
               (h)għall-kavalli (Scomber scombrus), sa ammont massimu ta’ 3 % fl-2020 tal-qabdiet annwali totali ta’ dik l-ispeċi minn bastimenti li jużaw l-għeżula (bil-kodiċijiet tal-irkaptu GNS, GND, GNC, GTR u GTN) fis-subżoni 8 u 9 tal-ICES u fiż-żoni 34.1.1, 34.1.2 u 34.2.0 tas-CECAF;
            
            
               (i)għall-megrims (Lepidorhombus spp.), sa ammont massimu ta’ 5 % fl-2020 tal-qabdiet annwali totali tal-megrims minn bastimenti li jużaw ix-xbieki tat-tkarkir bi travu, ix-xbieki tat-tkarkir tal-qiegħ u t-tartaruni (bil-kodiċijiet tal-irkaptu OTB, OTT, PTB, TBN, TBS, TBB, OT, PT, TX, SSC, SPR, SDN, SX u SV) fis-subżoni 8 u 9 tal-ICES;
            
            
               (j)għall-megrims (Lepidorhombus spp.), sa ammont massimu ta’ 4 % fl-2020 tal-qabdiet annwali totali tal-megrims minn bastimenti li jużaw l-għeżula (bil-kodiċijiet tal-irkaptu GNS, GND, GNC, GTR u GTN) fis-subżoni 8 u 9 tal-ICES; 
            
            
               (k)għall-barbun tat-tbajja’ (Pleuronectes platessa), sa ammont massimu ta’ 5 % fl-2020 tal-qabdiet annwali totali ta’ dik l-ispeċi minn bastimenti li jużaw ix-xbieki tat-tkarkir bi travu, ix-xbieki tat-tkarkir tal-qiegħ u t-tartaruni (bil-kodiċijiet tal-irkaptu OTB, OTT, PTB, TBN, TBS, TBB, OT, PT, TX, SSC, SPR, SDN, SX u SV) fis-subżoni 8 u 9 tal-ICES;
            
            
               (l)għall-barbun tat-tbajja’ (Pleuronectes platessa), sa ammont massimu ta’ 3 % fl-2020 tal-qabdiet annwali totali ta’ dik l-ispeċi minn bastimenti li jużaw l-għeżula (bil-kodiċijiet tal-irkaptu GNS, GND, GNC, GTR u GTN) fis-subżoni 8 u 9 tal-ICES;
            
            
               (m)għall-petriċa (Lophiidae), sa ammont massimu ta’ 5 % fl-2020 tal-qabdiet annwali totali tal-petriċa minn bastimenti li jużaw ix-xbieki tat-tkarkir bi travu, ix-xbieki tat-tkarkir tal-qiegħ u t-tartaruni (bil-kodiċijiet tal-irkaptu OTB, OTT, PTB, TBN, TBS, TBB, OT, PT, TX, SSC, SPR, SDN, SX u SV) fis-subżoni 8 u 9 tal-ICES;
            
            
               (n)għall-petriċa (Lophiidae), sa ammont massimu ta’ 4 % fl-2020 tal-qabdiet annwali totali tal-petriċa minn bastimenti li jużaw l-għeżula (bil-kodiċijiet tal-irkaptu GNS, GND, GNC, GTR u GTN) fis-subżoni 8 u 9 tal-ICES;
            
            
               (o)għall-merlangu (Merlangius merlangus), sa ammont massimu ta’ 5 % fl-2020 tal-qabdiet annwali totali ta’ dik l-ispeċi minn bastimenti li jużaw ix-xbieki tat-tkarkir bi travu, ix-xbieki tat-tkarkir tal-qiegħ u t-tartaruni (bil-kodiċijiet tal-irkaptu OTB, OTT, PTB, TBN, TBS, TBB, OT, PT, TX, SSC, SPR, SDN, SX u SV) fis-subżona 8 tal-ICES;
            
            
               (p)għall-merlangu (Merlangius merlangus), sa ammont massimu ta’ 4 % fl-2020 tal-qabdiet annwali totali ta’ dik l-ispeċi minn bastimenti li jużaw l-għeżula (bil-kodiċijiet tal-irkaptu GNS, GND, GNC, GTR u GTN) fis-subżona 8 tal-ICES;
            
            
               (q)għall-pollakkju (Pollachius pollachius), sa ammont massimu ta’ 5 % fl-2020 tal-qabdiet annwali totali ta’ dik l-ispeċi minn bastimenti li jużaw ix-xbieki tat-tkarkir bi travu, ix-xbieki tat-tkarkir tal-qiegħ u t-tartaruni (bil-kodiċijiet tal-irkaptu OTB, OTT, PTB, TBN, TBS, TBB, OT, PT, TX, SSC, SPR, SDN, SX u SV) fis-subżoni 8 u 9 tal-ICES;
            
         
         
            
               (r)għall-pollakkju (Pollachius pollachius), sa ammont massimu ta’ 2 % fl-2020 tal-qabdiet annwali totali ta’ dik l-ispeċi minn bastimenti li jużaw l-għeżula (bil-kodiċijiet tal-irkaptu GNS, GND, GNC, GTR u GTN) fis-subżoni 8 u 9 tal-ICES.
            
            
               2.L-eżenzjonijiet de minimis stabbiliti fil-paragrafu 1(e) sa (r) għandhom japplikaw b’mod provviżorju sal-31 ta’ Diċembru 2020. L-Istati Membri li għandhom interess ta’ ġestjoni dirett għandhom jibagħtu informazzjoni xjentifika addizzjonali li tappoġġa dawk l-eżenzjonijiet malajr kemm jista’ jkun iżda mhux aktar tard mill-1 ta’ Mejju 2020. Il-Kumitat Xjentifiku, Tekniku u Ekonomiku għas-Sajd għandu jivvaluta dik l-informazzjoni xjentifika sal-31 ta’ Lulju 2020.
            
            
               Artikolu 7
               Tħassir
            
            
               Ir-Regolament Delegat (UE) 2018/2033 jitħassar.
            
            
               Artikolu 8
               Dħul fis-seħħ
            
            
               Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Huwa għandu japplika mill-1 ta’ Jannar 2020 sal-31 ta’ Diċembru 2021.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 1.10.2019
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        ĠU L 354, 28.12.2013, p. 22.
               
               
                  
                     (2)
                  
                        ĠU L 352, 23.12.2016, p. 33.
               
               
                  
                     (3)
                  
                        ĠU L 327, 21.12.2018, p. 1.
               
               
                  
                     (4)
                  
                        ĠU L 83, 25.3.2019, p. 1.
               
               
                  
                     (5)
                  
                        https://stecf.jrc.ec.europa.eu/documents/43805/2537709/STECF+PLEN+19-02.pdf.
               
               
                  
                     (6)
                  
                        ĠU L 354, 28.12.2013, p. 22. 
               
               
                  
                     (7)
                  
                        Ir-Regolament (UE) 2019/472 tal-Parlament Ewropew u tal-Kunsill tad-19 ta’ Marzu 2019 li jistabbilixxi pjan pluriennali għall-istokkijiet mistada fl-Ilmijiet tal-Punent u fl-ilmijiet tal-madwar, u għas-sajd li jisfrutta dawk l-istokkijiet, u li jemenda r-Regolamenti (UE) 2016/1139 u (UE) 2018/973, u li jħassar ir-Regolamenti tal-Kunsill (KE) Nru 811/2004, (KE) Nru 2166/2005, (KE) Nru 388/2006, (KE) Nru 509/2007 u (KE) Nru 1300/2008 (ĠU L 83, 25.3.2019, p. 1).
               
               
                  
                     (8)
                  
                        Ir-Regolament (UE) 2019/472 tal-Parlament Ewropew u tal-Kunsill tad-19 ta’ Marzu 2019 li jistabbilixxi pjan pluriennali għall-istokkijiet mistada fl-Ilmijiet tal-Punent u fl-ilmijiet tal-madwar, u għas-sajd li jisfrutta dawk l-istokkijiet, u li jemenda r-Regolamenti (UE) 2016/1139 u (UE) 2018/973, u li jħassar ir-Regolamenti tal-Kunsill (KE) Nru 811/2004, (KE) Nru 2166/2005, (KE) Nru 388/2006, (KE) Nru 509/2007 u (KE) Nru 1300/2008 (ĠU L 83, 25.3.2019, p. 1).
               
               
                  
                     (9)
                  
                        Ir-Regolament Delegat tal-Kummissjoni (UE) 2016/2374 tat-12 ta’ Ottubru 2016 li jistabbilixxi pjan għall-iskartar għal ċertu sajd bit-tkarkir tal-qiegħ fl-ilmijiet tal-Lbiċ (ĠU L 352, 23.12.2016, p. 33). 
               
               
                  
                     (10)
                  
                        Ir-Regolament Delegat tal-Kummissjoni (UE) 2018/2033 tat-18 ta’ Ottubru 2018 li jistabbilixxi pjan għall-iskartar għal ċertu sajd demersali fl-ilmijiet tal-Lbiċ għall-perjodu 2019-2021 (ĠU L 327, 21.12.2018, p. 1).
               
               
                  
                     (11)
                  
                        https://stecf.jrc.ec.europa.eu/documents/43805/2147402/STECF+PLEN+18-02.pdf.
               
               
                  
                     (12)
                  
                        https://stecf.jrc.ec.europa.eu/documents/43805/2147402/STECF+PLEN+18-02.pdf.
               
               
                  
                     (13)
                  
                        https://stecf.jrc.ec.europa.eu/documents/43805/2147402/STECF+PLEN+18-02.pdf.
               
               
                  
                     (14)
                  
                        https://stecf.jrc.ec.europa.eu/documents/43805/2537709/STECF+PLEN+19-02.pdf.
               
               
                  
                     (15)
                  
                        https://stecf.jrc.ec.europa.eu/documents/43805/2537709/STECF+PLEN+19-02.pdf.
               
               
                  
                     (16)
                  
                        https://stecf.jrc.ec.europa.eu/documents/43805/1099561/STECF+PLEN+15-02.pdf.
               
               
                  
                     (17)
                  
                        https://stecf.jrc.ec.europa.eu/documents/43805/2537709/STECF+PLEN+19-02.pdf.
               
               
                  
                     (18)
                  
                        https://stecf.jrc.ec.europa.eu/documents/43805/2537709/STECF+PLEN+19-02.pdf.
               
               
                  
                     (19)
                  
                        https://stecf.jrc.ec.europa.eu/documents/43805/2147402/STECF+PLEN+18-02.pdf.
               
               
                  
                     (20)
                  
                        https://stecf.jrc.ec.europa.eu/documents/43805/2537709/STECF+PLEN+19-02.pdf.
               
               
                  
                     (21)
                  
                        https://stecf.jrc.ec.europa.eu/documents/43805/2537709/STECF+PLEN+19-02.pdf.
               
               
                  
                     (22)
                  
                        https://stecf.jrc.ec.europa.eu/documents/43805/2537709/STECF+PLEN+19-02.pdf.
               
               
                  
                     (23)
                  
                        https://stecf.jrc.ec.europa.eu/documents/43805/2537709/STECF+PLEN+19-02.pdf.
               
               
                  
                     (24)
                  
                        Il-kodiċijiet tal-irkaptu li qed jintużaw f’dan ir-Regolament jirreferu għal dawk mogħtija fl-Anness XI tar-Regolament ta’ Implimentazzjoni tal-Kummissjoni (UE) Nru 404/2011 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 1224/2009 li jistabbilixxi sistema Komunitarja ta’ kontroll għall-iżgurar tal-konformità mar-regoli tal-Politika Komuni tas-Sajd. Għall-bastimenti b’tul totali ta’ inqas minn 10 metri, il-kodiċijiet tal-irkaptu li qed jintużaw f’din it-tabella jirreferu għall-kodiċijiet mogħtija fil-klassifikazzjoni tal-irkaptu tal-FAO.